Väestönvaihtoteoria Suomessa

**Väestönvaihtoteoria Suomessa** käsittelee väestönvaihtouskomusta suomalaisessa asiayhteydessä. Väestönvaihtoteorian mukaan länsimaiden valkoinen väestö pyritään tarkoituksellisesti alistamaan vähemmistöksi ja vähitellen korvaamaan muualta tulevilla maahanmuuttajilla. Suojelupoliisin vuoden 2020 vuosikirjan mukaan ”Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle.”   Suojelupoliisin mukaan viittaukset väestönvaihtoon  poliittisen retoriikan tasolla ovat kuitenkin eri asia kuin terroristisen väkivallan perusteleminen kyseisellä teorialla.

Tutkijoiden mukaan salaliittoteorioiden nimi voi olla vuorollaan valkoisten sukupuutto, islamisaatio, Eurabia, Kalergi-suunnitelma tai väestönmuutos. Ne ovat kielellisiä muodosteita, jotka muotoutuvat paikallisen perinteen mukaan mutta säilyttävät ydinkertomuksen suunnitelmasta korvata valkoinen väestö. Väestönvaihtoteorioille on ominaista myös naisviha. Historioitsija Nicolas von Kraemerin mukaan ajatusta väestönvaihdosta salaliittoteoriana on levittänyt varsinkin poliittinen vasemmisto. 

Politiikassa on retoriikan tasolla käytetty viittauksia väestönvaihtoon tai väestöllisiin muutoksiin. Politiikassa väestönvaihdosta ovat 2010-luvulta alkaen puhuneet useat oikeistopopulistiset poliitikot. Suomessa perussuomalaisten puheenjohtaja Riikka Purra on sanonut, että puolue ei usko salaliittoihin. Tästä huolimatta puolueen edustajat ovat viljelleet sanaa väestönvaihto tai väestönmuutos kirjoituksissaan. Politiikan tutkija Johanna Vuorelman mukaan myytti väestönvaihdosta ei enää ole kuulunut poliittisen puheen marginaaliin, vaan aiheesta on tullut eurooppalaista valtavirtaa.

Suomessa tuomittiin vuonna 2023 neljä miestä terroristisessa tarkoituksessa tehdyistä rikoksista. Syyttäjän mukaan tuomitut uskoivat, että vallanpitäjien salaliiton vuoksi maassa on tapahtumassa väestönvaihto. Poliisin mukaan mahdollisina iskun kohteina oli poliittisia päättäjiä. Syyttäjän mukaan väestönvaihto-ajatuksesta tulisi käyttää termiä väestönvaihtouskomus ja poliitikkojen tulisi harkita sitä, millaisia käsitteitä he julkisuudessa käyttävät.

## Käsitteen historia

Käsitteen ”väestönvaihto” (, ’suuri korvaaminen’) esitti näkyvästi vuonna 2010 ranskalainen kirjailija Renaud Camus kirjassaan *Le grand remplacement*. Camus ja muut henkilöt olivat käyttäneet termiä jo aikaisemmin. Camus’n mukaan väestönvaihdon takana on globaali eliitti, jota hän kuvaa ilmaisulla ”davoskratia”. Camusin kirjoituksia "suuresta korvaamisesta" on syytetty salaliittoteoriaksi, mutta Camus itse pitää väitteitä median keksintönä.

Camus’n teoksista väestönvaihto alkoi terminä levitä ranskalaisiin äärioikeistopiireihin ja sitä kautta myöhemmin muualle. Supon mukaan väestönvaihtoteoria on kytköksissä etnonationalismiin, joka perustuu ajatukseen yhteiskunnan etnisen yhtenäisyyden säilyttämisestä. Yhdysvalloissa ja Euroopassa väestönvaihtoteoria on myös usein liitetty äärioikeistolaisten levittämään salaliittoteoriaan valkoisten kansanmurhasta.

Ranskalainen uusoikeisto eli *[[Nouvelle Droite]]* vaikutti 2000-luvun alussa muun muassa Suomen Sisu -järjestön ohjelmaan. Verkkokirjoittaja ja Sisun hallituksessa toiminut perussuomalainen poliitikko Jussi Halla-aho kirjoitti vuonna 2005, että Länsi-Euroopassa on tapahtumassa väestönvaihto, jossa eurooppalainen väestö korvautuu afrikkalaisella ja aasialaisella. Halla-aho ennusti vuonna 2007, että ”meidän ja meidän lastemme elinaikana Euroopassa tapahtuu väestönvaihto, jonka vertaista koko Euroopan kirjoitettu historia ei tunne.” Tuija Saresman ja Urho Tulosen mukaan Halla-aho toi islamisaation käsitteen ja islamvastaisuuden suomalaiseen keskusteluun. SMP:n pitkäaikainen puheenjohtaja Veikko Vennamo oli varoittanut muslimiväestön kasvuun liittyvistä uhkatekijöistä jo vuonna 1989 käyttäen Englantia esimerkkinä.

Suomessa erilaiset salaliittoteoriat ja niitä kannattavat verkkoyhteisöt alkoivat levitä laajemmin vuonna 2015. Syyrian pakolaiskriisi vaikutti väestönvaihtoteorian leviämiseen Euroopassa. Suomessa väestönvaihtoteoriaa levitti muun muassa vastamedia *[[MV-media|MV-lehti]]* sekä uusnatsijärjestö Pohjoismainen vastarintaliike. Verkossa on saatettu esimerkiksi kirjoittaa, että ”suvaitsevaisto” suhtautuu myönteisesti ”tarkoitukselliseen väestönvaihtoon”. Äärioikeistoon yhteyksiä pitäneen Janus Putkosen johtama *Uusi Verkkomedia* kirjoitti vuonna 2023: ”Miljoona oleskelulupaa 8 vuodessa ulkomaalaisille vain viiden miljoonan asukkaan Suomeen. Mitä muuta tämä on kuin erittäin nopeasti suoritettu väestönvaihto, joka jatkuu edelleen ennätysvauhdilla?”

Erilaisten salaliittoteorioiden kannatusta tutkivassa vuoden 2021 kyselyssä 10,2 prosenttia vastanneista kertoi uskovansa siihen, että länsimaiden valkoista väestöä ollaan tietoisesti korvaamassa Lähi-idästä ja Afrikasta tulevilla ihmisillä. *[[Iltalehti|Iltalehden]]* vuonna 2023 tekemässä kyselyssä noin kolmasosa perussuomalaisten kannattajista oli samaa mieltä väitteestä, että ”vaaleaa eurooppalaista ihmisrotua pitää estää sekoittumasta tummempiin rotuihin, koska muuten Euroopan kantaväestö kuolee ennen pitkää sukupuuttoon”. Kaikista suomalaisista tätä mieltä oli 15 prosenttia. Perussuomalaisia jyrkemmällä retoriikalla väestönvaihdosta on puhunut vuonna 2021 perustettu Sinimusta liike.

## Äärioikeistolainen terrorismi ja radikalismi

Suojelupoliisin vuoden 2020 katsauksen mukaan väestönvaihtoteoria on yksi huomionarvoisista äärioikeistolaisten terroristien aatteellisista vaikuttimista. ”Tämä salaliittoteoreettinen viitekehys nojaa ajatukseen maahanmuuton ja monikulttuurisuuden muodostamasta perustavanlaatuisesta uhkasta länsimaiselle valkoiselle väestölle”, raportissa kirjoitetaan. Väestönvaihtoteoria on ollut 2020-luvulla suosittu aihe suomalaisten äärioikeistojärjestöjen viestinnässä. Internetissä on esimerkiksi levitetty väitettä, että koronavirus on huijausta, jonka tarkoituksena on tehdä valkoihoisista vähemmistöön kuuluva kansanosa. Termiä on viljellyt esimerkiksi vuonna 2023 ulkomailta Suomeen tullut Active Club -järjestö.

Suomessa tuomittiin vuonna 2023 neljä miestä terroristisessa tarkoituksessa tehdyistä rikoksista. Syyttäjä Jukka Rappen mukaan tuomitut uskoivat akselerationismiin eli yhteiskunnan romahdusta kiihdyttävä toimintamalliin. He uskoivat Rappen mukaan myös väestönvaihtoon, mistä ajatuksesta tulisi käyttää hänen mukaansa pikemminkin termiä väestönvaihtouskomus. Syyttäjän mukaan äärioikeistolainen ryhmittymä pyrki valmistautumaan rotusotaan, jossa surmattaisiin myös ne vallanpitäjät, jotka ovat salaliitollaan mahdollistaneet ”väestönvaihdon”. Rappen mielestä poliitikkojen tulisi harkita sitä, millaisia käsitteitä he käyttävät, koska aina on niitä, jotka ymmärtävät nämä puheet omalla tavallaan. Joulukuussa 2023 poliisi otti kiinni luvattomasti teräasetta kantaneen sinimustan liikkeen puolueaktiivin. Vaalikoneissa aktiivi oli kertonut, että hänen ”agendanaan” oli ”väestönvaihdon estäminen”.

## Poliitikkojen puheet

Väestönvaihdos-käsitettä ovat muuttoliikkeestä käyttäneet Suomessa muutamat kansanedustajat, ennen kaikkea perussuomalaisten puheenjohtajat Jussi Halla-aho ja Riikka Purra. Halla-ahon mukaan on ”epärehellistä sanoa, että väestönvaihdos ei olisi käynnissä, että se ei olisi nopeaa, ja että se ei jatkuisi juuri niin kauan kuin sen annetaan jatkua.” Perussuomalaisten *[[Suomen Uutiset (verkkolehti)|Suomen Uutiset]]* -verkkolehti julkaisi uudelleen Halla-ahon sosiaalisessa mediassa julkaisemia tekstejä väestönvaihdosta. Esimerkiksi vuonna 2018 julkaistussa tekstissä Halla-aho puolusti keskustelua väestönvaihdoksesta ja kielsi sen olevan salaliittoteoria. 

Halla-ahon puheenjohtajakaudella vuonna 2019 puhe väestönvaihdoksesta tuli osaksi puolueen maahanmuuttopoliittista ohjelmaa. Väestönvaihdos-termistä keskusteltiin puoluepäivässä samana vuonna. Termiä käyttivät myös perussuomalaisten puoluesihteeri Simo Grönroos ja perussuomalaisten kansanedustaja Jani Mäkelä, joka kirjoitti Twitterissä: ”Väestönvaihto. Haittamaahanmuutto. Kyllä, sanoin ne – ja sanon jatkossakin!” Väestönvaihdos-termi linkittyi 2010-luvulla myös julkiseen keskusteluun Perussuomalaisten Nuorten etnonationalistisista kannoista. Eräät järjestön toimijat kirjoittivat muun muassa ihmisen ihonväristä.

Riikka Purra kirjoitti väestönvaihdoksesta tai -muutoksesta useiden vuosien ajan blogissaan. ”Joka tapauksessa käytän itse termiä väestönvaihdos, koska sitä tämä on, niin kauan kuin tätä tehdään aktiivisesti”, Purra kirjoitti. Niin kauan kuin maahanmuuttopolitiikka on aktiivista ja maahanmuuttoa edistävää, niin Suomen väestöä vaihdetaan Purran mukaan toiseen. Purra puolusti väestön vaihtumisesta puhumista vuonna 2019 ollessaan puolueen varapuheenjohtaja. Vuonna 2021 Purra perääntyi sanomalla televisiokeskustelussa, että ”väestönvaihto” on ehkä väärä sana kuvailemaan ilmiötä.

Historioitsija Oula Silvennoinen (vihr.) kiinnitti huomiota väestövaihto-termin käyttöön perussuomalaisten piirissä. Silvennoinen sanoi, että ”jos joku on halunnut uskoa PS:n olevan normaali puolue, nyt kannattaa kohdata tosiasiat.” Vuonna 2023 perussuomalaisten varapuheenjohtaja Leena Meri sanoi televisiokeskustelussa kokoomuksen maahanmuuttolinjauksen kuulostavan ”väestönvaihdolta”. Kokoomuksen puheenjohtaja Petteri Orpo arvioi Meren puheiden olevan kaukaa menneisyydestä, ”kumpujen yöstä”.

Petteri Orpo otti pääministerinä perussuomalaiset hallitukseen vuonna 2023. Tällöin perussuomalaisen sisäministerin Mari Rantasen kirjoitukset nousivat julkiseen keskusteluun. Rantanen on viitannut väestönvaihtoon jakaessaan tekstejä väestörakenteesta. Meri ja Rantanen kertoivat sosiaalisessa mediassa, etteivät he usko salaliittoihin. Myöhemmin lehdistö kertoi, että perussuomalaisten ministeri Ville Tavio on viitannut väestönvaihtoon useita kertoja eduskunnassa pitämissään puheissa. Hän oli puhunut myös väestön ulkomaalaistamisesta ja Suomen väkiluvun keinotekoisesta kasvattamisesta maahan­muutolla. Ministeri Wille Rydman oli kirjoittanut vuonna 2018. ”Jollei suuntaa onnistuta kääntämään, Eurooppa tulee kuluvan vuosisadan aikana kokemaan historiansa rajuimman väestönvaihdoksen.” Maahanmuuton selittäjänä hän näkee Afrikan väestöräjähdyksen aiheuttaman muuttopaineen.

Väestönvaihtopuheet herättivät huomiota myös ulkomaisessa lehdistössä. Oppositiopuolue SDP:n edustajat arvostelivat Petteri Orpoa siitä, ettei tämä heidän mukaansa pystynyt tekemään selvää eroa rasismiin ja ääriajatteluun. *[[Ilta-Sanomat|Ilta-Sanomien]]* lainaamien lähteiden mukaan arvostelua oli myös hallituksen sisällä. Hallituspuolue RKP:n varapuheenjohtaja Henrik Wickström toivoi, että hallitus ottaisi selkeän irtioton väestönvaihtoteoriaan liittyvistä puheista ja kirjoituksista.

Kokoomuslainen ministeri Elina Valtonen joutui kommentoimaan vuonna 2010 kirjoittamaansa blogitekstiä, jossa hän kirjoitti: ”Näillä luvuilla päädytään suuntaa-antavaan laskelmaan, jossa vuonna 2100 Saksassa asuu 20 miljoonaa saksalaistaustaista saksalaista ja 35 miljoonaa muslimia – – Sarrazinin teeseistä voi olla jokainen mitä mieltä hyvänsä, mutta totuus on, että yhteiskuntarakenne tulee muuttumaan erittäin nopeasti Saksassa ja muissa länsimaissa – –.” Vuonna 2023 Valtonen arvioi kirjoitustaan seuraavasti: ”Pidän sen kirjoittamista virheenä. En kuitenkaan puhunut enkä ollut kuullut väestönvaihtoteoriasta. En allekirjoita tällaista teoriaa.” Myöhemmin vuonna 2024 Ville Tavio puhui ”käynnissä olevasta väestönmuutosprosessista” ja islamisaatiosta. Useat opposition kansanedustajat vaativat pääministeri Orpolta vastausta.

Kielitieteilijä Janne Saarikivi kirjoitti Ylen kolumnissaan, että kun oikeistopopulistit puhuvat väestönvaihdosta, se on tapana kuitata vihamieliseksi salaliittoteoriaksi. Tosiasia on silti, että väestö vaihtuu. Suomessa kuolee vuosittain yli 20&nbsp;000 henkeä enemmän kuin syntyy ja maahanmuuton lakkaaminen lamauttaisi terveydenhuollon ja tuotannon. Saarikiven mukaan massiivinen maahanmuutto muuttaa koko yhteiskunnan ja Suomesta tulee sen myötä monikielinen, moniuskontoinen ja monikuplainen. Entinen poliitikko Mikael Jungner kirjoitti Twitterissä vuonna 2019: ”Olen syntynyt Helsingissä. Me olemme vähemmistö kotikaupungissamme. Helsingissä on tehty se persujen paljon pelkäämä väestönvaihto. Ja hyvä että on, nyt on paljon nastempi stadi kuin silloin ennen. Elävämpi, innostavampi, empaattisempi.”

Tutkija Niko Pyrhösen mukaan väestönmuutoksiin ei viitata väestönvaihtona missään tieteellisessä tutkimuksessa. Käsite on hänen mukaansa vakiintunut vain salaliittoteorian nimityksenä. Siihen, kun kaksi maata vaihtaa väestöjään kaksisuuntaisesti, on kuitenkin joskus viitattu suomenkielisessä julkaisussa väestönvaihtona, kuten *Suomalaisen Lakimiesyhdistyksen vuosikirjassa* 2008. 

Vihreiden Osmo Soininvaara kirjoitti blogissaan varustautumisesta hallitsemattomaan ilmaston lämpenemiseen. Hän väitti provokatorisesti, että Suomeen tulee ”useita miljoonia” pakolaisia, kun Suomi joutuisi kantamaan oman suhteellisen osansa elinkelvottomiksi muuttuvilta alueita siirtyvän väestön asuttamisesta. Soininvaara katsoi, että laajamittainen ilmastopakolaisuus on seurausta ilmastonmuutosta edistävien puolueiden politiikasta, vaikka ne toisaalta väittävätkin vastustavansa ”väestönvaihtoa”. Myöhemmin Soininvaara kertoi, ettei hänen esittämänsä tulevaisuuskuva ole todennäköinen ja että hän halusi provokaatiollaan osoittaa, kuinka isoista ongelmista oli kyse. Soininvaara lainasi blogiinsa tulleita kommentteja, joissa puhuttiin pakolaisten tappamisesta ja paheksuttiin kansallissosialistisen aatteen rajoittamista.

Kesällä 2024 lähes kaikkien eduskuntaryhmien puheenjohtajat jättivät eduskuntaan keskustelualoitteen kahden Oulussa tapahtuneeen puukotuksen vuoksi, jotka on yhdistetty äärioikeistoon ja joissa epäiltiin rasistista motiivia. Aloitteen laittoi alulle SDP:n eduskuntaryhmän puheenjohtaja Tytti Tuppurainen. Tuppuraisen mukaan tapaukset kertovat siitä, että vihapuhe johtaa myös tekoihin. Tuppuraisen mukaan rasistista kielenkäyttöä esiintyy jopa eduskunnassa. ”Vihjaillaan väestönvaihdolla, jota muun muassa suojelupoliisi pitää osana tätä äärioikeistolaista liikehdintää.” Perussuomalaisten oululainen kansanedustaja Jenna Simula kommentoi: ”Jos poliitikot puhuvat asioista niiden oikeilla nimillä ja haluavat tehdä toimia, joilla luodaan Suomesta turvallisempi ihan kaikille, niin ei sitä pidä tähän sekoittaa.”

Täysistuntokeskustelussa perussuomalaisten kansanedustaja Laura Huhtasaari sanoi: ”Se, että puhumme väestönvaihdosta, ei ole vihapuhetta. Voisimme myös puhua kulttuurinvaihdosta, uskonnonvaihdosta”. Vihreiden Atte Harjanne tuomitsi Huhtasaaren puheet. Harjanne vaati pääministeriltä selvennystä siihen, miten hallituksessa keskustellaan vastaavista puheista ja niiden seurauksista. ”Juuri äsken edustaja Huhtasaari puolusteli kiistata terrorismiin ja tällaiseen ideologiaan yhdistetyn termin käyttöä”, Harjanne sanoi. RKP:n puheenjohtaja, ministeri Anders Adlercreutz sanoi: ”Puheet johtavat myös tekoihin. Sanoilla rakennamme todellisuutta. – – Pelkoa synnyttävät myöskin puheet väestönvaihdoksesta. Siksi supo niistä varoittaa”.

Toimittaja Suvi Turtiaisen mukaan Euroopan laitaoikeistoa, AfD:tä ja joitain perussuomalaisia poliitikkoja yhdistää heidän käyttämänsä salaliittoteoria väestönvaihdosta.  Kansanedustaja Teemu Keskisarja (ps.) kuuluu käsitteen käyttäjiin. Hän on vuonna 2024 kolumnissaan väittänyt, että väestönvaihto ei ole salainen teoria vaan julkinen käytäntö.

Emeritusprofessori Arvi Hurskainen kirjoitti vuonna 2025, että epätasapainoisen väestönkehityksen takia suuria kansainvaelluksia ei voi estää, ja on myös luonnollista, että kehittyneiden maiden tyhjentyvät alueet täyttyvät liikaväestöllä, jota syntyy erityisesti Afrikassa ja Lähi-idässä. Hurskaisen mukaan "väestö pohjoisessa tulee vaihtumaan ja kantaväestö pienenee ja jää marginaaliseksi kuriositeetiksi."

## Väestönvaihtopuheen kritiikki

### Ekstremismi

Sisäministeriön vuonna 2019 julkaisemassa väkivaltaisen radikalisoitumisen ja ekstremismin ennalta ehkäisyn toimenpideohjelmassa todetaan, että väestönvaihto-salaliittoteoria kuuluu väkivaltaisen äärioikeiston kannattamaan kertomukseen, jossa kansallinen identiteetti ja valkoinen rotu ovat uhattuna maahanmuuton vuoksi. Raportin mukaan maahanmuuttajien todellisella määrällä ei ole tämän narratiivin kannalta merkitystä, koska esimerkiksi Christchurchin moskeijaiskun tekijä käytti väestönvaihtoa perusteluna toiminnalleen huolimatta siitä, että muslimiväestön määrä on Uudessa-Seelannissa hyvin pieni.

Politiikan toimittaja Kai Hirvasnoron mukaan vihapuheen normalisointi johtaa ennen pitkää viharikollisuuden normalisointiin. Väestönvaihdoksen kaltaisen käsitteen käyttäjä ei ole hänen mukaansa ratkaisemassa mitään ongelmaa, mutta lisäämässä monia. Kansanedustaja Juhana Vartiainen (kok.) sanoi vuonna 2021, että yhdenkään poliitikon ei tulisi toistella väitteitä väestönvaihdosta. Vartiainen viittasi Supon raporttiin, jonka mukaan äärioikeiston terrorismin uhka on Suomessa lisääntynyt. *[[Ilta-Sanomat|Ilta-Sanomien]]* toimittaja kommentoi, että ”väestönvaihto” on ”fiini nimitys paljaalle rasismille”.

*[[Helsingin Sanomat]]* käsitteli pääkirjoituksessaan vuonna 2023 väkivaltaista iskua Suomessa suunnitellutta äärioikeistoryhmää. Lehden mukaan väestönvaihdon kaltaiset salaliittoteoriat ovat levinneet marginaalista laajemmalle politiikkaan, mikä on antanut niille uskottavuutta. ”Silloin kasvaa riski, että joku ottaa valheet vakavissaan ja ryhtyy toimiin.” Vuonna 2024 Supon uudeksi päälliköksi oli esillä perussuomalaisten ehdokas. *Helsingin Sanomat* kirjoitti, että ”perussuomalaisten suhtautumisen Supon varoituksiin on syytä muuttua aiempaa vakavammaksi. Jos ’väestönvaihdosta’ tai muista ääriteorioista varoittaa oman puolueen mies, sitä on toivottavasti vaikeampi sivuuttaa.”

### Kaksoisviestintä

Tutkija Niko Pyrhösen mukaan perussuomalaiset ministerit ovat käyttäneet käyttäneen väestönvaihto-termiä tietoisesti kiertoilmaisuna: monista mahdollisista ilmauksista on valittu juuri sen, joka toimii oikeistopopulistien koirapillinä eli viittauksena tietylle ryhmälle. Poliitikolle oikea teko on Pyrhösen mukaan ilmoittaa, että hän ymmärtää termin olevan väärä käyttää ja että hän luopuu sen käytöstä. Tutkijatohtori Yannick Lahden mukaan ministerien puheet eivät koske vain perussuomalaisten kaltaista radikaalin oikeistopopulistista puoluetta. Jos maltilliset oikeistopuolueet kuten kokoomus eivät aseta rajoja, se normalisoi äärioikeistolaista keskustelua.

*[[Uusi Suomi (verkkolehti)|Uuden Suomen]]* päätoimittaja Jenni Tammisen mukaan väestönvaihdoksesta tai -muutoksesta puhuttaessa sanoma muotoillaan niin, ettei se myötäile salaliittoteoriaa. Sen sijaan ”vaihdoksen voi selittää olevan enemmänkin kehityssuunta, jonka muun muassa maahanmuuttopolitiikka mahdollistaa.” Tammisen mukaan sanan käyttö on kuitenkin tietoinen signaali ja edustaa kaksoisviestintää. Kaksoisviestintä mahdollistaa esimerkiksi politiikan tutkija Johanna Vuorelman mukaan eri yleisöjen puhuttelun samanaikaisesti. Omille kannattajille voi välittää silmäniskun, muille asianmukaiselta vaikuttavan viestin. Tätä viestintätyyliä on Vuorelman mukaan usein vaikea tunnistaa politiikan journalismissa. 

Perussuomalaisten retoriikkaa tutkineen dosentti Tuija Saresman mukaan kyse ei ole teorioihin uskomisesta, vaan niiden käyttämisestä radikaalien äänestäjien pitämiseksi mukana. Samanaikainen kielto ja kannatus on esimerkki perussuomalaisten kaksoisviestinnästä, jota on kutsuttu myös välineelliseksi rasismiksi. Marko Ampujan ja Mikko Poutasen mukaan perussuomalaisten toimintatavalla on puolueen kannalta ongelmansa, sillä väestönvaihtoteorian yhteydet äärioikeistolaiseen toimintaan on havaittu suomalaisissa tiedotusvälineissä ja Suojelupoliisin raportissa. Tämä on tehnyt sen julkisesta käytöstä riskin. Siksi Purra joutui heti puheenjohtajakautensa alussa ”vastentahtoisesti” lieventämään kantaansa väestönvaihdosta.

Toimittaja Susanna Kuparinen kirjoitti *[[Journalisti (lehti)|Journalisti]]*-lehdessä vuonna 2022, että toimittajat ovat epäonnistuneet perussuomalaisten ajattelun ja toiminnan esittelyssä. ”Puolue on heitellyt jatkuvalla syötöllä koepalloja väestönvaihdosta ja roduista, emmekä me ole kysyneet juurikaan jatkokysymyksiä.” Niko Pyrhösen mukaan vihjailu ajojahdista termin käyttäjiä kohtaan on Pyrhösen mukaan olennainen osa väestönvaihtoteoriaa. Kohujen myötä voidaan uhriutua ja saada lisää huomiota.

### Salaliittopuhe

Niko Pyrhösen mukaan perussuomalaisten tapa käyttää väestönvaihtotermiä on itsessään ongelmallinen, vaikka termin käyttäjä ei itse uskoisikaan salaliittoteoriaan. Tällöin muuttoliikkeen haasteisiin ”pyritään löytämään ratkaisu hyökkäämällä tiettyjä ihmisiä vastaan ja vihjaamalla, että nämä ihmiset tekevät sen väestönvaihdon.” Ilmaus on myös keino suojautua todelliselta keskustelulta. Väestössä tapahtuvia muutoksia on mahdollista kuvailla asiallisilla ja tieteellisillä ilmaisuilla, jotka mahdollistaisivat laajemman ryhmän osallistumisen keskusteluun.

Tutkijoiden mukaan populistisen viestinnän keinoja ovat asian yksinkertaistaminen, tunteiden herättäminen, vastakkainasettelu kansan ja eliitin välillä ja viestin toistaminen. Marko Ampujan ja Mikko Poutasen mukaan perussuomalaiset ovat tuoneet tavoitteitaan esille käyttämällä hyväksi länsimaisen äärioikeiston piirissä kehiteltyjä salaliittoteorioita. Heidän mukaansa tämä ei ole ihme, sillä eri puolueiden äänestäjistä juuri perussuomalaisten äänestäjät erottuvat taipumuksessaan uskoa niihin. Tämä on ominaista laitaoikeistolle maailmanlaajuisesti. Ampujan ja Poutasen mukaan perussuomalaiset eivät ole hyödyntäneet kaikkein mielikuvituksellisimpia kehitelmiä vaan heidän tapansa on pikemminkin sekoittua niihin. Salaliittoajattelusta nousseet ilmaisut pyritään pukemaan tilastojen ja tutkimuksen kaapuun.

Populistisessa viestinnässä vihjailuihin eliitin salaliitosta liitetään yleensä puolueelliseksi leimatut valtavirran tiedotusvälineet. Ampujan ja Poutasen mukaan mukaan perussuomalaiset ovat hyödyntäneet tätä strategiaa. ”Vaihtoehtoisten asiantuntijoiden” tuottama ”vastatieto” esiintyy moraalisesti oikeana tietona, pahantahtoisten eliittien valheet paljastavina auktoriteetteina. Kun Suojelupoliisin raportista kerrottiin lehdistössä vuonna 2021, perussuomalaiset toimijat ilmaisivat tyytymättömyyttä siihen, että väestönvaihto yhdistettiin raportissa äärioikeiston terroriin. 

Oikeistoekstremismiin perehtyneen historioitsija Matthew Feldmanin mukaan väestönvaihtoteoriasta on kaksi versiota. Yhtä niistä voidaan sanoa kevytversioksi, jonka mukaan on tapahtumassa suuri väestömuutos ja että uusi väestö äänestää vasemmistolaista puoluetta. Toinen versio taas puhuu eliitin salaliitosta, jossa valkoisen enemmistön asemaa pyritään horjuttamaan. Feldmanin mukaan kummassakin versiossa on kyse salaliittoteoriasta, sillä niissä ei puhuta vain muuttoliikkeestä, vaan aktiivisesta toiminnasta. Myös Jussi Halla-aho on esittänyt tekstissään ”Sosiaalidemokratiasta ja islamismista” (2013) väitteen vasemmiston ja maahanmuuttajien salajuonesta poliittisen kentän muuttamiseksi. Saresman ja Tulosen mukaan tekstin päätelmäketju muistuttaa salaliittoteoriaa ja on esimerkki Halla-ahon näennäisen järkevästä kirjoitustyylistä, joka perustuu uhkakuvien lietsontaan. Väestönvaihto on heidän mukaansa esimerkki uuskielestä, joka on näennäisesti neutraali mutta kytkeytyy väestön ”etnisen puhtauden” menetyksen pelkoon.

### Rasismi

*Helsingin Sanomat* otti perussuomalaisten väestönvaihtopuheisiin kantaa pääkirjoituksessaan vuonna 2023: ”Jos ei halua tulla kutsutuksi rasistiksi, ei kannata käyttää rasistien terminologiaa.” Ylen kolumnisti Rysky Riiheläinen kirjoitti vuonna 2019, että väestönvaihto tai samaa tarkoittava sana väestönvaihdos viittaa salaliittoteoriaan, joten siinä on läsnä pelko, viha ja väkivalta. Täten salaliittoteoriat vahingoittavat yhteiskunnalle tärkeää kykyä toimia yhdessä. *Iltalehden* kolumnisti Oskari Onninen kirjoitti kesällä 2023 historioitsija Richard Hofstadterin käsitteestä vainoharhainen mielenmaisema. Poliittisesti vainoharhainen kokee elävänsä historian käännekohtaa, jossa joku on suistamassa kotimaan tuhoon. Hän näkee politiikan mustavalkoisena taisteluna ja kannattaa epärealistisia tavoitteita. Vainoharhaan ajaa kokemus osattomuudesta muuttuvassa maailmassa. Myös perussuomalaisten ohjelma perustuu harhoihin, joiden todisteet etsitään valikoivasti tilastoista. Onnisen mukaan perussuomalaisten lausunnot ovat todellisuudessa ”yltiörasistisia näkemyksiä siitä, ettei joistakin ihmisistä voi koskaan tulla suomalaisia, vaan he ovat tuomittuja kolmannen ja yhdeksännen polven maahanmuuttajiksi.”

Tuija Saresman mukaan ei ole kovin uskottavaa, että väestönvaihdos-termiä käyttävät puoluejohtajat eivät olisi tietoisia käsitteen taustoista. Väestönvaihdos-sanan toistuvassa viljelyssä voi olla kyse siitä, että käsitettä toistamalla normalisoidaan sen käyttöä ja levitetään sitä tiedotusvälineisiin. Samaan aikaan puolustaudutaan väittämällä, että käsite on ”tilastollinen tosiasia” ja siten häivytetään siihen sisään kirjoitettua rasismia. Samaa termiä käytetään valkoisten kansanmurhasta puhuvissa teorioissa. Väestönvaihdon rinnalle on esimerkiksi kehitetty ”matalan intensiteetin kansanmurhan” käsite, jota on käytetty muun muassa maahanmuuttokriittisellä Hommaforumilla. Riikka Purra on pyrkinyt puhumaan väestönvaihdon yhteydessä kielestä ja kulttuurista, mutta puolueen maahanmuuttopoliittisessa ohjelmassa esiin nostetaan juuri Euroopan ulkopuolelta tulevat maahanmuuttajat. Kulttuurirasismissa sana ”rotu” on korvattu sanalla kulttuuri.

Tuija Saresman ja Urho Tulosen mukaan Jussi Halla-aho on määritellyt kirjoituksissaan suomalaisuuden epäselvästi loiventaakseen etnonationalistisen ideologian räikeämpiä puolia. Tällöin viesti ei vaikuta liian fanaattiselta, vaikka nationalistinen radikaalioikeisto on lähtökohtaisesti maahanmuuttajia vastaan. Blogissaan Halla-aho puhuu alkukantaisista ”maahanmuuttajalaumoista”. Etnisyys esitetään luonnostaan rikollisena ja kehittymättömänä ja poliittinen vastustaja stigmatisoidaan esittämällä tämä irrationaalisena ja korostetun feminiinisenä.

### Väestömuutokset

Tutkija Pasi Saukkosen mukaan väestönvaihto-termillä ja tilastoihin vetoamalla pyritään tarkoitushakuisesti tuottamaan mielikuvia, jotka ajavat salaliittoteorioiden ja ääriliikkeiden asiaa. Aluekehityksen asiantuntija Timo Aron mukaan väite väestönvaihdosta Suomessa vaikuttaa ”aika absurdilta”. Suomen väkiluku tulee nykyisen syntyvyyden tasolla laskemaan ilman maahanmuuttoa. Suomessa tavoiteltu työperusteisen maahanmuuton määrä toteutui ensi kerran vuonna 2022. Jos työperusteisen maahanmuuton määrä jatkuisi samanlaisena, huolet huoltosuhteesta ja väestön vähenemisestä johtuvasta talouden taantumisesta poistuisivat ajan myötä. Timo Aron mukaan alhainen syntyvyys menee eräänlaisena ”väestötsunamina” läpi yhteiskunnassa. Tsunamin sijasta kehitys kääntyy myönteiseksi, jos maahanmuutto jatkuu samalla tasolla. Toisaalta syntyvyys alenee muissakin maissa ja kilpailu maahanmuuttajista kiihtyy.

## Lähteet
* 

### Viitteet